**קול קורא להגשת הצעות מחקר לשנת 2019**

**במימון מכון פורטר למחקרי חיים תחת תנאי קיצון בים המלח**

א. **רקע כללי**

מכון פורטר של אוניברסיטת ת"א למחקרי חיים תחת תנאי קיצון בים המלח (להלן: "**המכון**") הוקם בשנת 2017, בשיתוף פעולה עם המועצה האזורית תמר. המכון שוכן במצדה, בבניין שכולל מעבדות מחקר, משרדים ואולם הרצאות.

**פעילותו של המכון מתמקדת בתמיכה ובעידוד מחקרים חדשניים המתמקדים בהיבטים סביבתיים הקשורים לתנאי הקיצון במקום הנמוך בעולם - ים המלח והבקע הגדול - עם דגש על מדעי כדור הארץ, חי, צומח, סביבה, קהילות אנושיות ומורשת.**

 **ב. תנאי המענק**

**\*** המכון יעניק לפחות שני מענקי מחקר (seed funding) לחוקרים באוניברסיטת תל אביב, בהיקף של עד 25,000 דולר לשנה למחקר, לתקופה של שנתיים (סך הכל 50,000$ לשנתיים).

**\* המענק מיועד בעיקרו למימון מלגות לתלמידי מחקר לתואר שני ושלישי, ולמימון חומרים מתכלים למחקר. ניתן להשתמש בסכום שאינו עולה על 10% מכספי המענק כדי לרכוש ציוד מעבדה הנחוץ למחקר הרלוונטי.**

\* המענק יינתן לתקופה מקסימלית של שנתיים.

\* הצעות המחקר תוגשנה לוועדת שיפוט בראשות סגן הנשיא למחקר ופיתוח.

\* 3 חברי ועדה ימונו על ידי נשיא האוניברסיטה, בהתייעצות עם סגן הנשיא למו"פ. חבר נוסף בוועדה ימונה על ידי התורם כנציגו.

\* ועדת השיפוט תבחן בעיקר את רלוונטיות המחקר, חדשנותו, רמתו המדעית/טכנולוגית, ואת היקף השימוש בתשתיות המכון.

הגשת הצעת מחקר למכון תיחשב כהסכמת החוקר לכל התנאים הנ"ל.

**ג. זכאות להגשת מועמדות לקול הקורא**

 הקול הקורא מיועד לאנשי סגל אקדמי במסלול קביעות, מכל הפקולטות באוניברסיטת ת"א.

**ד. הגשת ההצעות**

 הצעת המחקר תוגש באנגלית, בהיקף שלא יעלה על 5 עמודים, ותכלול את הפרקים הבאים:

1. תקציר המחקר, כולל רקע מדעי ומצב הידע העכשווי.
2. מטרות המחקר והקשר שלו לים המלח.
3. פירוט מתודולוגיה ושיטות המחקר. תינתן עדיפות למחקרים שייעזרו במכון לצורך איסוף נתונים, עבודת מחקר בשטח, בניית ניסוי וכו'.
4. ביבליוגרפיה.
5. פירוט תקציב משוער שנתי-התייחסות למקבל/י המלגה (לאיזה תואר ובאיזה שלב בלימודים), לחומרים מתכלים ולציוד המעבדה המבוקש הנדרש (כולל עלויות מפורטות).
6. תקציר קורות חיים של העומד/ים בראש המחקר, בדומה למתכונת ההגשה ל ISF: מידע המתייחס לחמש השנים האחרונות (מאמרים, כינוסים, סטודנטים לתארים מתקדמים, הצעות מחקר שזכו במימון חוץ וכו').

הצעות המחקר תוגשנה באופן אלקטרוני בלבד לגב' שרון פז, מנהלת פרויקטים בלשכת סגן הנשיא למו"פ sharonp4@tauex.tau.ac.il

**תאריך אחרון להגשה - יום חמישי, ה-**  **31.1.19.**

**ה. דיווח**

על הזוכים במענקים להגיש לוועדת השיפוט דו"ח מדעי שנתי שיפרט את התקדמות המחקר, ודו"ח מדעי מסכם בסיום המחקר. בסוף כל שנת מחקר יוגש גם דו"ח כספי מסכם.

ו. **פרסומים וכנסים**

בכל דו"ח מדעי ו/או פרסום אחר שקשור למחקר ו/או הצגת המחקר בכנסים מקצועיים, תוזכר תמיכת "מכון פורטר ואוניברסיטת ת"א לחיים תחת תנאי קיצון בים המלח".

**ז. השתתפות בכנס השנתי של המכון**

במידה והחוקר יתבקש, יהא עליו להציג את מחקרו במהלך הכנס השנתי של המכון. אי עמידה בתנאי זה תפסול את זכותו של החוקר לקבלת המשך מימון.

בכל שנה יפרסם המכון דו"ח שיפרט את פעילותו ואת שמות מקבלי המענקים ונושאי המחקר.